24MOC-119

Nafarroako Gorteetako kide den eta Nafarroako Alderdi Popularra talde parlamentarioari atxikita dagoen Maribel García Malo andreak, Legebiltzarreko Erregelamenduan ezarritakoaren babesean, honako mozio hau aurkezten du, Lehendakaritza eta Berdintasun Batzordean eztabaidatzeko:

Zioen azalpena

Irisgarritasun unibertsala funtsezkoa da eskubideak, autonomia eta berdintasuna bermatzeko. Irisgarritasunik gabe ezin da aukera-berdintasunaz hitz egin. Guztiontzako da ona; izan ere, bizi-kalitatea, segurtasuna eta inguruneen, produktuen eta zerbitzuen erabilgarritasuna hobetzen ditu. Zehazki, ona da desgaitasuna duten pertsonentzat, zaharrentzat eta aldi batez beren ingurunearekin aritzeko arazoak dauzkatenentzat.

Nafarroan desgaitasuna dutenei arreta emateari eta beren eskubideak bermatzeari buruzko azaroaren 28ko 31/2022 Foru Legeak arautzen du irisgarritasun unibertsala gure erkidegoan, Desgaitasuna duten Pertsonen Eskubideei buruzko Nazioarteko Konbentzioaren arabera hain zuzen ere. Legearen 5.1 artikuluak ezartzen duenez, Nafarroako administrazio publikoei dagokie beharrezkoak diren irisgarritasun-baldintzak ezartzea aukera-berdintasuna eta diskriminaziorik eza egiazkoak eta eraginkorrak izan daitezen, pertsona guztien autonomia eta inklusioa bermatu behar baita, eta, bereziki, desgaitasuna dutenena.

Legearen azken xedapenetako bederatzigarrenak arautzen du erregelamenduzko garapena, garapen hori ezinbestekoa baita legea bete dadin eta ez dadin esparru teorikora mugatu. Xedapenak ezartzen du garapena sei hilabetean eginen dela kasu batzuetan, eta urtebetean beste batzuetan. Nafarroako Gobernua ez da legea betetzen ari, zeren eta ez baititu hasi 2023an hasi beharreko erregelamendu horiek.

Hortaz, Nafarroako Parlamentuak Nafarroako Gobernua premiatzen du:

* Nafarroan desgaitasuna dutenei arreta emateari eta beren eskubideak bermatzeari buruzko azaroaren 28ko 31/2022 Foru Legea bete dezan eta, horretarako, Irisgarritasun Unibertsalari buruzko 2025eko Plan Operatiboan jaso ditzan hasi beharreko erregelamenduak eta horiek legegintzaldia bukatu baino lehen garatzeko egutegia ezar dezan.

Iruñean, 2024ko urriaren 14an

Foru parlamentaria: Maribel García Malo